text: Dødsbrand opstod i sofa
  12 august 2011 kl. 15.10
  Branden i en nedlagt landejendom ved Bredebro, der fredag morgen kostede en 69-årig kvinde livet opstod i en sofa efter rygning.
  Det har politiets teknikere fastslået i eftermiddag. Endnu mangler dog resultatet af en el-teknisk undrsøgelse. Det oplyser lokalpolitiet i Tønder.
  Branden blev opdaget kort efter klokken fem og brandmandskab var hurtigt på brandstedet - men kunne ikke redde kvindens liv.
  Branden i morges er den anden dødsbrand i Tønder Kommune i løbet af de seneste otte dage.
  Torsdag i sidste uge indebrændte en 88-årig kvinde i sit rækkehus i Skærbæk. Også dengang var brandårsagen rygning.
  